4 หุ้นสื่อสิ่งพิมพ์ผลงานยอดแย่!โชว์งบฯ Q3 อ่วม Q4 ไร้แววฟื้น
4 หุ้นยอดแย่ กลุ่มอุตสาหกรรมบริการ Q3/59 ขาดทุนเพิ่ม ฟาก Q4/59 ไม่เห็นแววฟื้น 
30 พ.ย. 2559

“ข่าวหุ้นธุรกิจออนไลน์” ได้ทำการสำรวจบริษัทจดทะเบียน (บจ.) ตลาดหลักทรัพย์หลักทรัพย์แห่งประเทศไทย ในกลุ่มอุตสาหกรรมบริการหมวดสื่อและสิ่งพิมพ์ เนื่องจากหุ้นในกลุ่มดังกล่าวนั้นในไตรมาส 3/59 ยังทำผลงานได้ไม่ดี ขณะที่ในไตรมาส 4/59 นั้น เป็นไปได้ยากที่บริษัทจะกลับมามีกำไร เนื่องจากในช่วงที่ผ่านมาเป็นช่วงเวลาถวายความอาลัย 30 วัน
อย่างไรก็ตาม กสทช. ได้อนุญาตให้ผู้ประกอบการช่องต่างๆ กลับมาออกรายการได้ตามผังเวลาตามปกติแล้ว แต่มีการคาดการณ์กันว่ารายได้ของบริษัทในหมวดธุรกิจดังกล่าวจะลดลงมาก และได้จะส่งผลกระทบต่อผลการดำเนินงานในไตรมาส 4/59 โดยตรง สำหรับหุ้นที่ได้ทำการคัดเลือกมามีทั้งหมด 4 บจ. ดังนี้

 
อันดับที่ 1 บริษัท บีอีซี เวิลด์ จำกัด (มหาชน) หรือ BEC รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 251.14 ล้านบาท หรือมีกำไรสุทธิ 0.12 บาทต่อหุ้น ลดลง 68% จากช่วงเดียวกันของปีก่อนที่มีกำไรสุทธิ 791.11 ล้านบาท หรือมีกำไรสุทธิ 0.39 บาทต่อหุ้น
โดยผลการดำเนินงานในไตรมาสดังกล่าวที่ลดลงเนื่องจากบริษัทมีรายได้จากการขายเวลาโฆษณาน้อยกว่าไตรมาสก่อน 376.40 ล้านบาท และมีรายได้อย่างอื่นและทำกำไรขั้นต้นจากการจัดการแสดงได้น้อยลงด้วย
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 1.29 พันล้านบาท หรือ 0.64 บาทต่อหุ้น ลดลง 42% จากช่วงเดียวกันของปีก่อนที่มีกำไรสุทธิ 2.23 พันล้านบาท หรือ 1.11 บาทต่อหุ้น
ด้านราคาหุ้น BEC ปิดตลาดวานนี้ (29 พ.ย.) อยู่ที่ 18.50 บาท ปรับตัวลง 0.20 บาท หรือ 1.07% ด้วยมูลค่าซื้อขาย 42.78 ล้านบาท 
 
อันดับที่ 2 บริษัท มาสเตอร์ แอด จำกัด (มหาชน) หรือ MACO รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 21.22 ล้านบาท หรือมีกำไรสุทธิ 0.007 บาทต่อหุ้น ลดลง 52% จากช่วงเดียวกันของปีก่อนที่มีกำไรสุทธิ 44.15 ล้านบาท หรือมีกำไรสุทธิ 0.015 บาทต่อหุ้น
โดยผลการดำเนินงานในไตรมาสดังกล่าวที่ลดลงเนื่องจากบริษัทมีค่าใช้จ่ายในการบริหาร,ค่าใช้จ่ายในการขาย รวมถึงต้นทุนการให้บริการและการขายเพิ่มขึ้น
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 104.94 ล้านบาท หรือ 0.035 บาทต่อหุ้น ลดลง 19% จากช่วงเดียวกันของปีก่อนที่มีกำไรสุทธิ 129.41 ล้านบาท หรือ 0.043 บาทต่อหุ้น
ด้านราคาหุ้น MACO ปิดตลาดวานนี้ (29 พ.ย.) อยู่ที่ 1.09 บาท ปรับตัวลง 0.02 บาท หรือ 1.80% ด้วยมูลค่าซื้อขาย 6.40 ล้านบาท 
 
อันดับที่ 3 บริษัท เอ็ม พิคเจอร์ส เอ็นเตอร์เทนเม้นท์ จำกัด (มหาชน) หรือ MPIC รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 41.68ล้านบาท หรือมีผลขาดทุนสุทธิ 0.03 บาทต่อหุ้น ขาดทุนเพิ่มขึ้น 30% จากช่วงเดียวกันของปีก่อนที่มีกำไรสุทธิ 32.01 ล้านบาท หรือมีกำไรสุทธิ 0.02 บาทต่อหุ้น
ทั้งนี้ผลการดำเนินงานในไตรมาสดังกล่าวที่ขาดทุนเพิ่มขึ้นเนื่องจากรายได้รวมของกลุ่มบริษัทลดลงจาก 189.08 ล้านบาท เป็น 118.46 ล้านบาท หรือลดลง 70.62 ล้านบาท คิดเป็นร้อยละ 37.35 สาเหตุหลักเกิดจากการลดลงของรายได้จากการขายวีซีดีและดีวีดี
ขณะที่ผลการดำเนินงานช่วง 9 เดือนแรกมีผลขาดทุนสุทธิ 6.30 ล้านบาท หรือขาดทุนสุทธิ 0.01 บาทต่อหุ้น ขาดทุนลดลง 87% จากช่วงเดียวกันของปีก่อนที่มีผลขาดทุนสุทธิ 48.57 ล้านบาท หรือขาดทุน 0.04 บาทต่อหุ้น
ด้านราคาหุ้น MPIC ปิดตลาดวานนี้ (29 พ.ย.) ทรงตัวอยู่ที่ 1.46 บาท ด้วยมูลค่าซื้อขาย 0.33 ล้านบาท 
 
อันดับที่ 4 บริษัท อสมท จำกัด (มหาชน) หรือ MCOT รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 252.11 ล้านบาท หรือมีผลขาดทุนสุทธิ 0.37 บาทต่อหุ้น จากช่วงเดียวกันของปีก่อนที่มีกำไรสุทธิ 55.39 ล้านบาท หรือมีกำไรสุทธิ 0.08 บาทต่อหุ้น
โดยผลการดำเนินงานในไตรมาสดังกล่าวพลิกขาดทุนเนื่องจากรายได้จากการดำเนินงานโทรทัศน์และวิทยุลดลงและค่าใช้จ่ายดำเนินงานเพิ่ม               
ขณะที่ผลการดำเนินงานช่วง 9 เดือนแรกมีผลขาดทุนสุทธิ 463.30 ล้านบาท หรือขาดทุนสุทธิ 0.67 บาทต่อหุ้น จากช่วงเดียวกันของปีก่อนที่มีกำไรสุทธิ 100.61ล้านบาท หรือ 0.15บาทต่อหุ้น
ด้านราคาหุ้น MCOT ปิดตลาดวานนี้ (29 พ.ย.) อยู่ที่ 13.10 บาท ปรับตัวขึ้น 0.30 บาท หรือ 2.34% ด้วยมูลค่าซื้อขาย 12.39 ล้านบาท
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน